ธอส.ขึ้นดอกเบี้ยเงินฝาก
ธอส.ประกาศขึ้นอัตราดอกเบี้ยเงินฝาก-ตั๋วสัญญาใช้เงิน มีผลตั้งแต่วันที่ 20 ม.ค.54
19 ม.ค. 2554

ธอส.ประกาศขึ้นอัตราดอกเบี้ยเงินฝาก-ตั๋วสัญญาใช้เงิน มีผลตั้งแต่วันที่ 20 ม.ค.54
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) เปิดเผยว่า จากการที่ คณะกรรมการนโยบายการเงิน (กนง.) มีมติปรับขึ้นดอกเบี้ยนโยบาย อีก 0.25% มาอยู่ที่ 2.25% ต่อปี ส่งผลให้สถาบันการเงินในประเทศส่วนใหญ่ ได้ประกาศปรับขึ้นอัตราดอกเบี้ยตามสภาวะตลาด ธนาคารจึงได้ปรับขึ้นอัตราดอกเบี้ยเงินฝากประจำ และตั๋วสัญญาใช้เงินทุกประเภทสูงสุด 0.35% มีผลให้อัตราดอกเบี้ยเงินฝากประจำ และตั๋วสัญญาใช้เงินประเภท 3 เดือน 6 เดือน 1 ปี 2 ปี 3 ปี และ 5 ปี ปรับขึ้นเป็น 1.35% 1.60% 1.90% 2.50% 3.00% และ 3.25% ต่อปี ตามลำดับ 
ส่วนเงินฝากประจำสินเคหะจากเดิม 1.75% ต่อปี ปรับขึ้นเป็น 1.90% ต่อปี
นอกจากนี้ ธนาคารยังได้ปรับขึ้นอัตราดอกเบี้ยตั๋วสัญญาใช้เงินประเภท 7 วัน และ14 วัน อีก 0.25% จากเดิม 0.75% ปรับขึ้นเป็น 1.00% ต่อปี ส่วนอัตราดอกเบี้ยตั๋วสัญญาใช้เงินประเภท 1 เดือน และ 2 เดือน จากเดิม 1.00% ปรับขึ้นเป็น 1.25% ต่อปี 
ทั้งนี้มีผลบังคับใช้ตั้งแต่วันที่ 20ม.ค.2554 เป็นต้นไป